정조 13년
己酉六月十九日卯時上御誠正閣大臣備局堂上引見入侍時右議政蔡濟恭左參贊金華鎭行戶曹判書徐有隣行吏曹判書李在簡禮曹判書鄭昌順兵曹判書李文源行副司直金尙集漢城判尹徐有防刑曹判書沈頤之漢城右尹金思穆戶曹參判李獻慶行副司直金持默校理李遇濟左副承旨柳焵記事官徐有聞事變假注書申星模記注官金健修記事官李相璜以次進伏訖濟恭曰數日日氣甚熱聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰昨日日氣淸朗爲最且今朝之霧亦似無害矣濟恭曰然矣雨後日氣連爲調順誠幸矣上曰昨見湖南伯狀啓則羅州等數邑初無下雨之事云以此觀之則潦雨之八路中或霔或否可以知之誠亦異矣濟恭曰今番霖雨間或有覆沙處云而大體論之則田穀雖因久雨或妨鋤役而至於禾穀如前茁茂云誠甚多幸矣濟恭曰左相呈告尙未出場臣之獨登前席已至屢次極爲悚悶矣上曰事勢適然庸何傷乎濟恭曰大政隔日親臨有命憂勤之聖念實不勝欽仰而第伏念暑熱如此下情誠萬萬悶慮矣上曰當此劇熱終日酬接難則難矣濟恭曰都政國之大事也親臨事體尤有別焉況當聖上建極一初之政兩銓政官必精白一心恢張公道上可以對揚聖意下可以聳動群情以此另加申飭何如上曰卿言好矣出擧條申飭可也出擧條濟恭曰此卽禮曹粘目也因東萊府使金履禧狀啓以爲裁判差倭以公作米年限請退事出來無論所幹之何事姑許接待旣有前例事係邊情請令廟堂稟處矣差倭接待旣有前例該曹自應照例擧行而至於公作米退限乃是從前特恩則不可親爲應行每每請退嚴加責諭卽爲還送之意分付何如上曰卿之所奏雖出守經之論隨願許給匪今斯今島人之仰哺惟在我國特爲許施可也出擧條濟恭曰此卽咸鏡慶尙江原三道道臣狀啓也臘肉代捧便否今纔報來而東北兩道民情則皆願代納獨嶺南以獐鹿之易爲獵捉願以仍舊當初聖意只出爲民則願者當從其願不願者當從其不願依狀辭施行之意分付三道道臣何如上曰依爲之諸道代定之首數太多無論諸鹿獐自廟堂更加量宜遞減知委可也濟恭曰此事雖似小政在嶺民爲惠大段蓋是惟正之供也苟非自上處分則在下之人安敢仰請乎誠莫大之聖澤也濟恭曰今年節使之行有可以稟定者故敢此仰達矣過去庚子卽乾隆七十之歲初無禮部之知會而己亥節使入去時有具方物賀表及緣由咨付送翌年聖節又有別价稱賀之事矣明年卽八十之年今番節使似不可循例入送依己亥例擧行恐合事宜矣上曰皇帝七旬旣有此例況八旬時乎咨文中冬至使則別具方物稱賀來頭聖節則另差別使之意竝令文任措辭撰進可也出擧條上曰係是稀罕之事也卿等於古牒亦曾見之乎濟恭曰不但享壽之爲稀貴明年又往泰山闕里云其筋力康旺亦可推知臣等於往牒亦未嘗見之可謂無限福力矣上曰大臣及都尉間次赴燕爲已例耶在簡曰然矣今番則大臣爲當次矣上曰左相筋力可以往來矣濟恭曰得見原春道褒貶啓本則淮陽府使題目書以殘衲鐫崖夫善政鐫石卽邑倅去後之事也其人在官而其民磨厓頌德不特諂諛可惡亦關後弊道臣若目見耳聞則事當痛禁之不暇而今乃看作稀事至煩上徹邑宰則必當不知道伯不可無警原春監司李度默從重推考雖以外方所稱善政碑言之以先朝禁令至嚴數三十年之間民不敢犯禁近年以來依舊碌石列立路傍無論營府郡縣殆若先生案之列書者然此莫非諂上之風而亦安知虛僞之不參於其間乎臣謂限年一倂撤去申嚴先朝嚴令斷不可已矣上曰依爲之近來百事虛僞成風上之所施要擧也下之所事納諂也碑事卽當禁之事況先朝嚴令至爲嚴截則不有朝令乃敢任置不禁自方伯宜有不飭之罪而年條有難的知姑不處分自廟堂申明行會諸道嚴飭邑鎭自關到日以碑爲名者一竝登時撤去而後復冒禁者一依法典勘罪斷不饒貸可也出擧條上曰此後則可無此弊耶濟恭曰高麗公事三日之說誠爲信然稍久則恐有如前冒禁之慮矣禮安則自來無碑蓋先正臣李滉恒言以爲民評官事涉不可云故民俗尊尙其言此邑則至今無碑云矣華鎭曰不獨禮安爲然安東亦云自古無碑矣濟恭曰大抵營碑之際橫斂民間爲弊亦大今此申禁實爲允當矣濟恭曰臣於日前筵席以勵廉恥移風俗有仰勉者矣聞前校理尹羽烈向爲御營從事官引義不出而若其月俸等物一皆受食凡仕宦者爲官而不得行公則不敢受祿俸古今通行之例也今以引義之人例食本營之俸實有關於廉恥一節事雖小其在勵頹俗之義不得不仰陳尹羽烈施以罷職不敍之典恐不可已矣上曰依爲之出擧條上曰此等事雖似微瑣足以警俗卿之所奏果善矣近俗多有此等人心口不相應有如是者而尹羽烈卽經幄之臣也處事若此此不但爲羽烈羞愧而已也誠亦貽羞於朝廷寧不駭然濟恭曰臣伏聞宗廟薯藇薦新時祭器中淸蜜鍾子數爻未免苟艱云故敢此仰達矣上曰是豈成說乎無乃遺失而然云耶濟恭曰遺失與否未及詳聞矣上曰戶判筵退後卽爲造備以送仍卽草記可也上曰御將何不入來乎濟恭曰御將謂有罪同罰異之嫌而不敢登筵云矣上曰今番貶目御將亦且倩書云耶濟恭曰然矣上曰誠駭然矣濟恭曰近來貶目之代人書之者或恐襲謬而然矣上曰登筵諸宰皆經貶坐果皆代書耶華鎭等曰貶題法意本自不輕父子不得相傳而莫敢漏洩於開坼之前則臣等安敢代人書之乎次堂則例或書之矣上曰訓將事亦駭然矣開坼日見之則筆劃艱澁殆若老筆故信而不疑其代人書之初不慮到矣至於卿之引咎可謂過矣當此劇熱依其願使之退書顧可妨耶御將之除授將任者非爲他也忠武家子孫中見無將任通望者其兄通望而未及除拜予甚惜之且其出入侍衛之列每有跼蹐底意思比之近來武將輩似若謹愼者然故特爲除授矣貶目有國之大政而新除之初初當貶坐有此犯科其爲罪非比他人不可薄施警責而止仍命義浩書傳敎曰武將無得懸病才有申飭故今因懸病聞大臣言以貶目倩書事待勘云究厥罪犯百倍於李柱國之藉恃年多十倍於李邦一之素欠商量大抵拔例拂拭意豈淺淺一則忠武家近無將臣也一則念其兄之未盡用也且其人多年出入侍衛每有跼蹐不自容之意意謂謹愼邊則勝於近日諸武將目下所犯不可但以無嚴論設令人人皆犯科猶不敢效尤且況初拜將初磨勘乃有此擧本事關係姑無論今若任其無顧忌則名以將臣者將不知法律爲何事御營大將李漢豐爲先改差欲問緣何意犯此罪卽爲奪符記過待令於春塘臺敎場而殿座時只以兵曹摠府入直堂郞侍衛事分付上曰注書出去分付宣傳官使卽奪符侍衛亦令催促待令可也星模承命出傳上曰日昨因海東邑誌事聞筵臣言以爲貶題倩書之人無論京外俾各首實爲好云而予意則不欲張大姑置勿問之科矣李漢豐事今又現露誠難處矣濟恭曰貶目漏洩自有其律至於各道貶目例以都事書之都事若値有故則以判官代之自是已例則何敢倩書乎華鎭曰若値都事有故之時則道伯親自書之狀啓中例以都事有故臣自親書之意措辭以聞則其不當欺隱有如是矣何敢代人書之乎上曰嶺伯年雖已老筆劃則如少年伊日筵臣皆言決非嶺伯之筆云殊可訝也諸道貶目之倩書者初意則不欲究覈矣到今李漢豐事旣又處分則勢難一味含容自廟堂關問諸道使之自首可也至於殘帥瘦閫設有犯科自有差等勿論好矣濟恭曰聞日昨宣薦取才時忠武公之孫張志豐之子名則不知而兩皆代射見捉兵判重棍以治云鄕曲卑微之類設有此等惡習固不足深責亦不足爲大臣筵達之語而此兩人者顧其地處果何如也渠若知操身謹愼則前路靑雲將不知至於何地而發身之初已學奸習無難欺君如此之類其所懲後宜十倍他人臣謂代射兩人限十年勿爲調用以爲畢竟成人之地好矣上曰十年停科不若遠送邊裔習風土肄技藝塡充北兵營親騎衛下送且騎且射騎至沒技射至數十矢然後使卽報兵營草記放送可也出擧條上曰兩人之代射委折兵判詳陳可也文源曰果有是事故臣於伊時棍治而以其弱骨之故慮或致傷止於十度矣上曰其爲人凡百果合用否文源曰忠武之孫則自是弱質而張志豐之孫則頗壯健矣上曰兵判先爲出去侍衛等節卽速整齊可也文源承命先退義浩曰御營大將李漢豐改差事命下矣將任之人不可無一刻摠察之人何以爲之乎上曰出代間都提調摠察可也出擧條上曰諸宰稟事可也頤之曰向者以北道畢賑後嶺伯狀啓有有司堂上登筵稟處之命故敢此仰達矣上曰待御史還朝稟處好矣頤之曰湖南獄案啓下臣曹事當覆啓稟處而道臣之新到審理者必歷擧道內諸囚無疑者仍推有疑者稟處之意具由啓聞自是格例而觀此獄案諸囚無一擧論頭辭有曰已陳原啓本云而原啓本無上送之事此已訝惑至於末端附陳之酌決秩又是曾所未見獄理果合於道臣之自斷者則不必上煩天聽如不敢擅便則固當具案登聞而只以梗槪略綽論說非稟非錄不成啓體該道臣從重推考兩度獄案還下送使之改修正上送何如上曰許多做錯姑無論自下擧行之事別立酌放秩名目者可謂大是妄錯外此元啓本之不知去處尤涉駭然日前只命推考太失於寬方伯體重雖不經勘其委折不可不査處依爲之卽爲發緘使之據實條對可也出擧條稟事訖濟恭等以次先退焵曰前御將李漢豐時帶捕將奪符一節何以爲之乎上曰然則更招宣傳官分付可也仍命焵齎密匣退出擧行焵承命先退上曰侍衛整齊與否知入可也慶遠承命出上曰注書更爲出去卽速知入軍士房承旨同副承旨及兵曹摠府堂上侍衛使卽待候於延生門外事分付可也賤臣承命出傳命退承史以次退出